Pensioenaris oornag R56 miljoen rykerArgieffoto ’n 63-jarige pensioenaris van Limpopo het oornag ’n multi-miljoenêr geword nadat sy ŉ raps meer as R56 miljoen in die Lotto losgeslaan het. Die gelukkige wenner van dié stewige boerpot beskou dit as ‘n “seëning van Bo” aangesien sy die afgelope ses jaar lank al Lotto speel. Die meeste wat sy nog in die Lotto gewen het, was ’n skamele R50. Die boerpotwenner se oudste dogter sê sy was oorstelp van vreugde toe sy hoor haar ma het gewen. Die dogter vertel dat sy haar ma weekliks moet help speel – Lotto op Woensdae en Saterdae en Powerball op Dinsdae en Vrydae. “Sodra my ma haar nommers kies, moet ek winkel toe gaan en namens haar gaan speel. In die aande bly ek saam met haar wakker om na die trekking te kyk en die nommers vir haar te lees aangesien sy nie meer goed kan sien nie. Ek was Woensdagaand te opgewonde om te slaap toe ek besef al my ma se nommers is getrek. Ons het wakker gebly en die hele aand gesing en gedans,” vertel sy. Die pensioenaris is deur haar man, kinders en kleinkind na die Ithuba-kantoor vergesel om haar prysgeld te ontvang. “Ek het nog altyd daarvan gedroom om op ŉ vliegtuig te klim en Kaapstad toe te vlieg. Ek het altyd met my kinders gespot dat indien ek eendag die Lotto wen, ek met ’n vliegtuig sal vlieg sodat ek kan weet hoe dit voel.” As ŉ diabeet sal sy ook nou toegang hê tot die beste gesondheidsorg. Sy beplan ook om ŉ gesinsmotor te koop sodat sy haar nie meer hoef te bekommer oor hoe sy by die dokter moet kom nie, vertel sy. Dié nuwe multi-miljoenêr sê dat sy van haar geld sal gebruik om haar huis op te knap aangesien haar dak besig is om in te val. Sy beplan ook om vir elkeen van haar kinders ŉ huis te bou. Sy wil egter nie net in haar eie behoeftes voorsien nie, maar ook ander met haar wengeld help. “Ek kom uit ŉ bergagtige dorpie in Limpopo en die paaie is sleg. Ek sal ook van die geld gebruik om ŉ pad in dié gemeenskap te bou,” het sy gesê. Sy sê dat sy geen spesifieke strategie gevolg het om dié fortuin los te slaan nie en het bloot haar wennommers lukraak gekies, soos sy maar gewoonlik doen. Sy sal voortaan elke week steeds getrou haar Lotto-kaartjie koop. “Dit sal te vreemd wees om nie meer te speel nie,” het sy gesê.